Medupi-ontploffing kon 'veel erger' gewees het | Maroela Media
Sommige kenners sê die skade wat tydens die afgelope naweek se ontploffing by Medupi se eenheid 4 aangerig is, kan miljarde rande beloop. Dit kan tot twee jaar duur – indien nie langer nie – om te herstel.
Minstens sewe mense is beseer toe die ontploffing Sondag omstreeks 22:50 by die kragsentrale, in die omgewing van Ellisras in Limpopo, plaasgevind het. Die skudding weens die ontploffing is tot in Bela-Bela (voorheen Warmbad) gevoel.
Werkers was besig met 'n proses om waterstof, wat gebruik word as verkoelingsmedium, uit die verkoelingstelsel te pers. Tydens die proses word koolstofdioksied (CO²) gebruik om die waterstof uit te druk en die koolstofdioksied word dan weer met suurstof vervang.
Dit is grootskaalse instandhoudingswerk wat glo van stapel gestuur is nadat probleme met die opwekkingsgedeelte van die eenheid ondervind is. 'n Sekere druk moet deurlopend gehandhaaf word sodat verkoeling kan plaasvind, maar dié druk het glo bly val. Ná 'n mislukte soektog na die fout, is begin met die proses om die waterstof uit te pers.
Daar was glo steeds waterstof in die stelsel toe suurstof ingepomp is – 'n uiters gevaarlike kombinasie wat vermoedelik tot die ontploffing gelei het.
Deon Reyneke, adjunkbestuurshoof van arbeidsverhoudinge by Solidariteit, sê 'n standaardprosedure moet in sulke gevalle gevolg word, maar om in dié vroeë stadium bewerings van byvoorbeeld sabotasie te maak, is ongevraagd.
"Gelukkig is niemand dood nie, want dít is 'n ontploffing wat jy in geen werksplek wil hê nie. Dit is massief. Dit is soos om 'n groot bom in Pretoria te gooi en te hoop niemand kry seer nie," sê Reyneke.
"Dit is 'n wonderwerk dat niemand gesterf het nie."
Twee van Solidariteit se lede is onder diegene wat voorlopig geskors is. Reyneke sê egter hulle weet nog nie hoekom juis dié twee lede geskors is nie. Een van die werkers was op langnaweek tydens die ontploffing en was nie eens naby die kragsentrale nie.
Eskom het, nadat hy die werkers boonop reeds geskors het, eers gevra vir redes waarom hulle nié geskors moet word nie.
Reyneke bestempel die skorsings as onbillik, onder meer omdat geen duidelikheid gegee word oor die redes daarvoor nie.
Herstelwerk kan glo miljarde rande beloop. (Foto: Chris Yelland/Twitter)
"Die afleiding wat ek maak, is dat koppe moet rol en nou skors Eskom sommer enigiemand. Hy doen nie 'n deeglike, gestruktureerde ondersoek en sê daarna dít is hoekom hy mense skors nie."
Reyneke sê die verantwoordelike proses om te volg is om eers 'n omvattende ondersoek te doen en die oorsaak van die ontploffing te bepaal, waarna stappe gedoen kan word. Hy sê dit help niks om werkers summier te skors en te dink die probleem is opgelos, en later word 'n soortgelyke probleem dalk elders ondervind nie.
"Dit is hoekom ons Eskom vra wat die oorsaak van die ontploffing was. En as daar nalatigheid was, moet mense verantwoordelikheid aanvaar."
Hy sê daar heers 'n oënskynlike kultuur van vervolging by Eskom wat werkers heeltyd op hul hoede het.
Die ontploffing het veroorsaak dat minstens 700 MW uit die stelsel gehaal is. Herstelwerk kan jare duur en talle onderdele sal ingevoer moet word.
Reyneke sê hoewel dit in hierdie stadium nie lyk of beurtkrag in werking gestel gaan word nie, kan verdere probleme by kragsentrales druk op die netwerk verhoog en tot beurtkrag lei.
Die energiekenner Chris Yelland het kort ná die ontploffing gesê dit lyk of daar afgewyk is van die standaardprosedure tydens die instandhoudingswerk. Hy sê om dié rede het Eskom diegene verantwoordelik vir die bestuur en uitvoering van die werk voorlopig geskors hangende die afhandeling van die ondersoek.
Volgens hom kon die ontploffing ook veel erger gewees het.
Yelland het aan EWN gesê 'n menslike fout het die ontploffing veroorsaak, asook dat daar 'n gebrek aan oorsig was.
Eskom het Maandag gesê eenheid 4 was sedert 6 Augustus op 'n korttermynonderbreking en alle werk daar is sedertdien opgeskort.
Die ontploffing volg net 'n week nadat Eskom aangekondig het dat die laaste van ses eenhede by Medupi aanlyn gebring is. Alle bouwerk aan die 4 764 MW-projek is afgehandel nadat dit in Mei 2007 begin is. Ontwerpfoute met die ketels is egter steeds nie uitgestryk nie.
Wat 'n vertroosting! Welgedaan. Ons is baie trots op Eskom……ja,ek is sarkasties.
Als moet mos BEE wees afrika mentaliteit
Die ontploffing kon "veel erger" gewees het? Hoe so? Moet ons Eksdom gelukwens dat net 1 eenheid ontplof het en die ander nie ook nie?
En nou gaan ons ook die ongetoetste korrelbedkernaanlegproses binnekort uittraai…. Soveel breinkrag kort diepsinnige projekte vir 'n vooruitstrewende Afrika.
Daai eenhede is vrot van die ontstekings bronne en n plofbare mengsel mag nooit om dit bestaan nie. Iemand het lekker droog gemaak. Ek weet van ten minste nog twee sulke ongelukke waarvan die een ook in SA in 19lankterug. Die ander was die olie seëls om die as wat gelek het, die klink maar net lekker grof nalatig. Hoop dit gaan ordentlik ondersoek word, daar mag dalk net nog paar geraamtes uit die kas spring met betrekking tot hul ontploffings beskerming.